Bredasdorp: Borgtog geweier | Nuus24
Bredasdorp – Jonathan Davids, een van die twee mans wat daarvan beskuldig word dat hulle Anene Booysen verkrag en vermink het, is Woensdag borgtog geweier.Volgens landdros Graham Cupido kon Davids nie
bewys dat daar buitengewone omstandighede is wat die hof sal verplig om hom op
borgtog vry te laat nie.
Cupido het gesê hy beskou Davids nie as 'n vlugrisiko nie en hy het ook gesê dat hy dit nie teen Davids hou dat daar voorheen sake teen hom was nie.Cupido het ook gesê dat daar nie 'n risiko is dat Davids met staatsgetuies sal inmeng nie.Hy het egter gesê dat daar 'n prima facie-saak teen Davids is.Die 22-jarige Davids het Dinsdag onskuldig gepleit op aanklagte dat hy vir Booysen verkrag en vermink het.Die families het gesê hulle wil eerstehands hoor wat die oggend van 2 Februarie gebeur het toe Anene aangeval is.Die hof het Dinsdag gehoor Davids is in Februarie verlede jaar veroordeel op aanklag van diefstal en is 'n opgeskorte vonnis van vyf jaar opgelê.Davids het ook drie aanklagte van aanranding teen hom gehad wat in September 2007, Januarie 2008 en Oktober 2011 teruggetrek is.Johannes Kana, die tweede beskuldigde, het intussen skuld beken vir sy aandeel in die misdaad. Hy sal in 'n latere stadium om borgtog aansoek doen.Anene het op 1 Februarie 'n kuierplek op die dorp besoek. 'n Paar uur later is sy deur 'n groep mans aangerand, verkrag en vermink. 'n Sekuriteitswag het die volgende oggend op haar afgekom, maar sy het later daardie dag in die hospitaal gesterf. – Volg Nuus24 op Twitter